It-tieni parti minn sensiela ta' bloggati dwar Il-Logħba tal-Allat Fil-bloggata ta' qabel din irrakkontajt kif nibtet l-idea biex nibda nikteb it-triloġija u xħitt ftit dawl dwar il-proċess ta' kitba ta' It-Tielet Qamar . L-għażla li l-ewwel ktieb tiegħi nippubblikah jien personali kienet waħda li għamilt għal diversi raġunijiet. Ir-raġuni prinċipali kienet li xtaqt il-kontroll assolut fuq il-pubblikazzjoni. Meta tintrabat ma' dar tal-pubblikazzjoni, huwa fatt li bħala kittieb se tkun limitat f'deċiżjonijiet li għandhom x'jaqsmu ma' grafika tal-qoxra, ma' layouts interni tal-ktieb, ma' format u affarijiet oħra. U hekk għandu jkun, għax id-dar tal-pubblikazzjoni għandha ċerta kriterji fuq xiex timxi, bħal house style u għarfien tajjeb tas-suq. Illum x'aktarx ma nerġax nagħmilha din il-ħaġa iżda dak iż-żmien irraġunajt li la l-ktieb ħlomtu lest, komplut bil-qoxra sewda u l-qamar fuq barra, ma xtaqtx nitlef il-kontroll. Ridtu bilfors hekk, b'qoxra iebsa, b'karta safranija. Ma kkunsidrajtx triqat oħra għax ma ridtx kunflitt mal-ideat li kelli. Din l-għażla kienet tfisser li biex nasal nippubblika kien se jkolli nitgħallem x'jinvolvi. Sibt ħafna għajnuna mingħand għadd kbir ta' nies, fosthom kittieba stabiliti, disinjaturi, pubblikaturi u nies fl-industrija tal-istampar. Bis-saħħa ta' dawn in-nies, stajt immexxi 'l quddiem il-proġett tiegħi. Bil-manuskritt lest minn kollox, bil-qoxra wkoll, mort għand il-Gutenberg Press għall-aħħar fażi tal-proġett. Ftehmna fuq id-dettalji kollha, inatajt stima (li bqajt sejjer biha il-bank biex issellift is-somma li kelli bżonn) u mxejna għall-istampar, proċess li fih inniffsu ma ħax xi żmien twil. Sadanittant, bdejt nippjana it-tnedija, kif ukoll kif se nqassam il-ktieb fil-ħwienet. Għat-tnedija għażilt il-Punch & Judy, ir-Rabat, nightclub li dak iż-żmien kien propjetà ta' wieħed mill-akbar ħbieb tiegħi (u li aktar tard sar karattru fis-Sitt Aħwa, wara li gerger li qatt ma nikteb xejn dwaru. Fil-fatt jidher u jmut fl-istess kapitlu!). Il-marketing għamiltu l-aktar via Facebook u email – bil-posta bgħatt biss madwar 50 invit, lil nies li naf li huma allerġiċi għat-teknoloġija. Għat-tqassim fil-ħwienet għamilt kuntatt ma' Matthew Vella, ta' Sierra Book Distributors , u malajr wasalna fi ftehim. Kollox kien lest. U meta fl-aħħar ċempluli biex immur nara l-ktieb lest . . . ma nafx niddeskrivi mument bħal dak. Kont emozzjonat wisq. It-tnedija kienet suċċess kbir. Għażilt l-10 ta' Ġunju għal żewġ raġunijiet; l-ewwel waħda kienet li l-għada kien għeluq snini. It-tieni kienet li f'dak il-lejl, il-qamar kellu jkun eżatt eżatt fil-fażi tat-tielet qamar, first quarter bl-Ingliż. Dakinhar f'nofsillejl għalaqt 32 sena u qtajt waħda mill-akbar ħolmiet li qatt kelli. Il-qofol tas-serata ma kienx l-ammont ta' kotba li bigħhejt, iżda l-gost li naqsam dik l-esperjenza mal-familja u mal-akbar ħbieb tiegħi. Wara t-tnedija għamilt ukoll żewġ attivitajiet biex niltaqa' mal-qarrejja. L-ewwel waħda għamilta għand Deja Vu Bookstore, is-Swieqi, ħanut ċkejken, li jilqgħek, u li fih is-seħer ta' ħanut tal-kotba. Simone, il-propjetarja tal-ħanut, organizzat l-attività b'mod impekkabbli u dawk kollha li ġew ħadu gost immens. It-tieni attività għamiltha f'Ħad-Dingli, raħal twelidi, f'Awwissu, ġewwa l-Għajn Stationery. Grazzi għal Mariella, li kienet tieħu ħsieb il-ħanut dak iż-żmien, irnexxielna ntellgħu attività oħra li kienet ta' suċċess kbir. Għall-ewwel darba, iltqajt ma' għadd ta' nies li kienu laħqu qraw il-ktieb u li tawni ħafna feedback li għadni ngħożżu sal-lum. Matul dak ix-xahar ukoll, inatajt il-premju Ġieħ Ħad-Dingli, mis-Sindku ta' dak iż-żmien is-Sur Ian Borg. Kien premju li ma stennejtx, u li għamilni kburi ħafna – kemm għax ħassejtni apprezzat minn Dinglin bħali u kemm għax f'dak il-mument irealizzajt li bil-kitba tiegħi nista' b'xi mod inkun ta' għajnuna għall-komunità li ngħix fiha. Eventwalment, l-ewwel edizzjoni tat-Tielet Qamar inbiegħet kollha. It-tieni edizzjoni, b'format ġdid u tassew attraenti , ġiet ippubblikata minn Merlin Publishers f'Ġunju tal- 2010, dakinhar tat-tnedija tat-tieni ktieb tiegħi, L-Aħħar Ħolma . L-ewwel parti minn serje ta' bloggati dwar it-triloġija Il-Logħba tal-Allat, dwar l-ideat, il-proċessi u t-triq li wasslithom fuq l-ixkafef tal-ħwienet . . . F'Ġunju tal-2008 ippubblikajt l-ewwel ktieb tiegħi, It-Tielet Qamar . Mhuwiex l-ewwel ktieb li ktibt, iżda l-ewwel wieħed li emmint li kellu potenzjal biżżejjed biex isib postu fil-libreriji, fil-ħwienet u f'idejn il-qarrejja. It-tnedija tal-ktieb saret fl-10 ta' Ġunju 2008, ir-Rabat. Iżda qabel wasalt għal dak il-jum, kont għamilt ħafna xogħol . . . L-idea oriġinali, dik il-leħħa ta' berqa li żergħet żerriegħa ċkejkna ġo moħħi, ħarġet minn koċċ taħżiż waqt waħda mil-lezzjonijiet tal-kors tal-IT li kont qed nagħmel bejn l-2001 u l-2004. Wara 3 sigħat lezzjoni, speċjalment wara xi ġurnata xogħol iebsa, kien faċli nsib l-aptit li naħrab – imqar fil-ħsieb – f'xi waħda mir-realtajiet li eventwalment saru s-sitt dinjiet differenti tat-triloġija. Għadni niftakar ċar l-ewwel idea konkreta tal-plot li kont ktibt fil-marġin ta' fuq ta' paġna mill-ktieb li kelli miftuħ quddiemi waqt il-lezzjoni – taħżiża li għadha għandi merfugħa. Kien paragrafu ta' anqas minn mitejn kelma, li fih, żagħżugħ minn żmienna isib ruħu f'tarf ta' rdum, iħares lejn ix-xwieni Torok ġejjin jibdew l-attakk fl-assedju tal-1565. Dawk minnkom li qraw it-triloġija, jafu li din ix-xena hija it-tmiem tal-aħħar ktieb tat-triloġija, Is-Sitt Aħwa . Ma żviluppajtx mill-ewwel dik l-idea. Minflok bdejt nesplora u nilgħab b'ideat oħra ta' dinjiet li setgħu b'xi mod evolvew differenti minn tagħna. Ir-riċerka kienet parti interessanti ħafna mill-proġett, speċjalment fejn jidħlu tempji, bħal Ħaġar Qim u l-Imnajdra, fejn mort ma nafx kemm-il darba biex nixrob l-atmosfera tal-post, u l-mixjiet twal li għamilt biex inkun nista' nikteb aħjar ix-xeni li jinvolvu mixi madwar il-gżejjer. Kien hemm ideat li warrabt, oħrajn li daħlu b'xi mod jew ieħor fl-istorja. Sadanittant, f'Jannar tal-2007, twieled Luke, l-ewwel tifel tagħna. Naħseb li dak il-waqt kien essenzjali għalija bħala kittieb – esperjenza li bidlitni mil-lejl għan-nhar u tatni enerġija kreattiva kbira ħafna, tant li fejn qabel kont qed nikteb bil-mod ħafna, issa bdejt għaddej bla waqfien. Il-plot sħiħ tat-Tielet Qamar ma kienx ċar ġo moħħi mill-ewwel. Ma kellix wisq esperjenza kif nibni plot, kif ngħaqqad storja u ninsiġha fi ktieb. Kelli nirriċerka ħafna metodi differenti; esperimentajt, qrajt materjal biex nitgħallem. Tkellimt m'awturi stabiliti li għenuni ħafna biex nasal fejn xtaqt. L-ewwel nofs tal-istorja ktibtu fi ftit xhur. Iżda mbagħad niftakar li kont weħilt ftit u erġajt bdejt nesplora l-ideat tal-bidu biex nara kif l-aħjar li nkompli l-ġrajja ta' Xon, Marku and Riku (il-karattri prinċipali) biex jirnexxieli neħodhom madwar id-dinjiet kollha li kont ħloqt. Kien hawnhekk li bdejt niżviluppa aktar il-backstory tan-nies ta' Qim – il-materjal li finalment kien se jispiċċa biex joħroġ bħala t-tieni ktieb tat-triloġija, ċioè, L-Aħħar Ħolma (ngħidilkom aktar fuq din fi bloggata oħra).Ta' min ngħid, li l-idea li tkun triloġija kienet ġietni mill-ewwel, x'aktarx meta rajt li kelli plot tassew kbir, kif ukoll minħabba l-affinita tiegħi ma' kotba fil-ġeneru tal-fantażija, fejn it-tendenza hija li wieħed ikollu storja mifruxa fuq għadd ta' kotba, b'enfażi fuq l-iżvilupp tal-karattri. B'kollox, It-Tielet Qamar ħadli 6 xhur riċerka, 12-il xahar ta' kitba, u 6 xhur editjar biex ikun lest għall-pubblikazzjoni. Kif għidt, esperjenza ma kellix, u kont għażilt li dan l-ewwel ktieb tiegħi nippubblikah jien, minn buti. Ir-raġunijiet li wassluni għal din l-għażla se nikteb dwarhom fil-bloggata li jmiss . . . Is-sitt parti minn serje ta' bloggati dwar it-triloġija Il-Logħba tal-Allat, dwar l-ideat, il-proċessi u t-triq li wasslithom fuq l-ixkafef tal-ħwienet . . . It-tielet ktieb tat-triloġija, Is-Sitt Aħwa , ġie mniedi f'attività organizzata minn Merlin Publishers ġewwa l-Coach & Horses Pub, l-Imsida. Id-data kienet il-15 ta'Marzu 2012, kważi sentejn wara l-pubblikazzjoni ta' L-Aħħar Ħolma . B'rabta mat-tema ta' universi paralleli tat-triloġija, it-tnedija saret f'żewġ dimensjonijiet paralleli wkoll – waħda dik fiżika, b'attendenza tajba mmens u vibe mill-isbaħ, u tnedija oħra virtwali, fejn nies li ma setgħux jattendu kellhom iċ-ċans isegwu t-tnedija via Twitter bil-hashtag #6ahwa. Pastizzi Gourmet , complimentary drinks u mużika jazz assiguraw is-suċċess tas-serata. Ħadt gost niltaqa' ma' ħafna nies, uħud nafhom, oħrajn li sirt nafhom dakinhar. Iffirmajt ħafna kotba, tant li sal-aħħar tas-serata spiċċajt b'idi tuġgħani u rċevejt ħafna kummenti pożittivi fuq l-ewwel żewġ kotba tat-triloġija. Waħda mill-aktar affarijiet li laqtuni kienet laqgħa li kelli ma' qarreja ta' erbatax-il sena. Spjegatli kif bl-ewwel żewġ kotba tiegħi tant ispirajtha li saħansitra kitbet novella – storja fil-ġeneru tal-fantażija wkoll bl-isem ta' Ghosts and Humans: The First Battle . Wara li qagħdna nitkellmu għaddietli wkoll kopja tal-ktieb tagħha, li llum qiegħed fil-librerija personali tiegħi u vera ngħożżu. Il-Premju Nazzjonali tal-Ktieb F'Novembru 2013, waqt ċerimonja f'Kastilja, Is-Sitt Aħwa rebaħ żewġ premjijiet – L-Ewwel Premju fil-Kategorija Rumanzi għall-Adoloxxenti u Premju għall-Aħjar Disinn. Dawn iċ-ċertifikati tqassmu lili u lil Chris Gruppetta (Direttur ta' Merlin Publishers u editur tal-kotba tiegħi) mill-Prim Ministru Joseph Muscat. Bħala premju ingħatajt trofew, li sab postu maġenb dak li rbaħt is-sena ta' qabel għal L-Aħħar Ħolma, ċertifikat, u rigal fi flus. Il-valur ta' dan il-premju huwa kbir – mhux għax ikkompetejt ma' kittieba oħra u rbaħt, iżda għar-rikonoxximent li ingħatat il-kitba tiegħi u x-xogħol iebes tan-nies kollha involuti wara dan il-proġett. Għall-ewwel darba, ħloqt ukoll trailer għall-ktieb , b'kollaborazzjoni mat-team artistiku ta' Merlin Publishers. Ftit ilu, ħabib tiegħi beda jikteb l-ewwel novella tiegħu. Staqsieni hux importanti li jibda billi jagħti isem lill-istorja. It-tweġiba tiegħi kienet li għalissa għandu juża isem li jkun, bħala working title, xi ħaġa biex meta jaħseb dwar l-istorja jkun jista' jiddefenixxiha aħjar. Eventwalment, l-isem tal-ktieb joħroġ waħdu matul is-sezzjonijiet tal-kitba, u jekk dan ma jseħħx, wieħed jista' jagħmel ftit taż-żmien jirriċerka u jaħseb fuq isem xieraq. Fuq l-Internet, hemm ħafna sorsi t'għajnuna li jistgħu jagħtu daqqa t'id biex issib l-isem perfett. M'hemmx dubju li l-isem aħħari li tagħti lill-ktieb huwa importanti ħafna. Ir-raġunijiet spjegathom tajjeb ħafna Helena P. Schrader : Jekk nieħu l-kotba tiegħi bħala eżempju, rari ħafna li ppubblikajt ktieb bl-ewwel isem li tajtu. Pereżempju, qabel għażilt l-isem It-Tielet Qamar għall-ewwel ktieb li ppubblikajt, kont diġà ktibt nofsu. L-Aħħar Ħolma oriġinarjament kien j ismu 'Il-Qamar u l-Anġlu' u kont ikkunsidrajt ukoll l-isem 'Għar iż-Żmien' għalih. Għażilt li nsemmieh 'L-Aħħar Ħolma' jien u nikteb l-aħħar kapitlu tal-ktieb. Is-Sitt Aħwa kellu bosta titli wkoll, fosthom, 'Il-Qamar Filgħodu' , 'Eklissi' u 'Is-Seba' Sema' . Wieħed mill-ewwel drafts tiegħu infatti kont tajtu lill-beta-readers bit-titlu 'Eklissi' . Iżda ma kontx konvint. Biex naqta' l-kundanna, għamilt speċi ta' opinion poll ċkejkna fejn bgħatt l-ismijiet lil għadd ta' ħbieb u tlabthom jagħżlu. Is-Sitt Aħwa ħareġ favorit b'maġġoranza kbira. Ħafna drabi jiġri wkoll li isem ta' ktieb ikun għal qalbek ħafna, imma jkollok tbiddlu minħabba ċirkustanzi oħrajn. Hekk ġrali pereżempju bl-isem oriġinali ta' Fil-Mergħat tal-Impossibbli . Għall-ewwel, kont bdejt insejjaħlu biss bħala '81' , in-numru tal-karozza tal-linja ta' Ħad-Dingli li ispiratni biex nikteb l-istorja. Iżda kont naf li mhux dak l-isem tal-ktieb. Meta lestejtu, għażilt l-isem 'Is-Sejħa' , bit-tieni parti jkun jisimha 'Il-Qofol' (dan inbidel ukoll u sar jismu 'Jien, Wieħed Minnhom', u għandu jiġi ppubblikat fiż-żmien li ġej). Il-problema kienet li 'Is-Sejħa' u 'Il-Qofol' , għalkemm sinnifikanti għalija, la kienu wisq uniċi, u lanqas ma kienu jqanqlu wisq il-kurżità tal-qarrej. U kif għażilt 'Fil-Mergħat tal-Impossibbli'? Ħsibt f'dan it-titlu waqt waħda mill-mixjiet tiegħi fuq l-irdum. Kont qed infittex żewġ kelmiet li jikkuntrastaw – 'Mergħat' hija kelma Semitika, li m'għadhiex tintuża wisq ħlief f'kotba tal-knisja u f'salm partikulari. 'Impossibbli' hija kelma Rumanza, li sirna nużawha kuljum. Ir-riżultat aħħari huwa li t-titlu jirrifletti l-proċess ta' bidla li għaddha minnu Steve Ebejer, il-protagonist u narratur tal-istorja, li abbanduna ħajja li kien jaf biex adotta waħda ġdida. U kieku inti, x'issemmieh il-ktieb tiegħek?